दूर कर लें गलतफहमी, थोड़ा सा 'पीना' भी सेहत के लिए खतरनाक! - lifestyle AajTak
दूर कर लें गलतफहमी, थोड़ा सा 'पीना' भी सेहत के लिए खतरनाक!
अगर आप दुनिया की उस एक-तिहाई आबादी में से एक हैं जो एल्कोहल का सेवन करते हैं तो एक बात आज से याद कर लीजिए. सेहत के लिए एल्कोहल सेवन का कोई भी सुरक्षित पैमाना नहीं है. एल्कोहल छोड़ना ही सेहतमंद रहने का एक मात्र तरीका है. ये हम नहीं बल्कि एक नई स्टडी कह रही है.
स्टडी में कहा गया है कि अगर एल्कोहल से होने वाले नुकसानों से बचना चाहते हैं तो इसे पूरी तरह छोड़ना होगा. यह रिसर्च जर्नल 'द लैंसेट' में प्रकाशित की गई है.
एल्कोहल से संबंधित समस्याओं की वजह से हर साल करीब 7 फीसदी पुरुषों और 2 फीसदी महिलाओं की मौत हो रही हैं. स्टडी के मुताबिक, 2016 में दुनिया भर में 15-49 आयुवर्ग के पुरुषों-महिलाओं में बीमारियों और असामयिक मृत्यु के पीछे एल्कोहल सबसे बड़ा रिस्क फैक्टर था.
हालांकि इससे पहले हुई कई रिसर्च में सीमित मात्रा में एल्कोहल सेवन के कई फायदे गिनाए जा चुके हैं. कुछ स्टडीज के मुताबिक, कम मात्रा में शराब के सेवन से हार्ट की बीमारियों का खतरा कम होता है. लेकिन नई स्टडी में इस बात का खंडन किया गया है.
रिसर्चरों ने 195 देशों और 1990-2016 के बीच के समय को अपनी स्टडी में शामिल किया. इसके अलावा शोधकर्ताओं ने दूसरी स्टडीज के डेटा को भी इकठ्ठा किया.
शोधकर्ता डॉ. मैक्स ग्रिसवुल्ड ने कहा, हमारी स्टडी में एल्कोहल और सेहत के संबंध पर प्रकाश डाला गया है, दुनिया भर में एल्कोहल सेवन से स्वास्थ्य को कई तरीकों से नुकसान पहुंचता है.
इस स्टडी में कहा गया है कि दिन में एक ड्रिंक लेने से भी एल्कोहल से होने वाली बीमारियां कैंसर, डायबिटीज, ट्यूबरकुलोसिस होने का खतरा 0.5 फीसदी तक बढ़ जाता है. दिन में दो ड्रिंक्स लेने वालों के लिए यह खतरा 7 फीसदी तक और दिन में 5 ड्रिंक्स लेने वालों के लिए 37 फीसदी तक बढ़ जाता है.
यूके की ऑफिशल गाइडलाइन्स के मुताबिक, सप्ताह में 14 यूनिट या सात पाइंट्स से ज्यादा एल्कोहल का सेवन नहीं करने की सलाह दी गई है. यूके के चीफ मेडिकल ऑफिसर्स ने हालांकि कई बार यह बात दोहराई है कि एल्कोहल सेवन का कोई सुरक्षित पैमाना नहीं है.
रिसर्च में शामिल डॉ. इमानुएल गाकीडो ने कहा, 'लोगों को एल्कोहल सेवन कम करने या पूरी तरह छोड़ने के लिए प्रेरित करने के लिए नीतियां बनाने की सख्त जरूरत है. दिन में एक या दो ड्रिंक पीना सेहत के लिए अच्छा है, ये केवल एक मिथ है, यह स्टडी इस मिथ को तोड़ती है.'
किंग्स कॉलेज लंदन के डॉक्टर टोनी राव ने कहा, हम अब और ज्यादा आश्वस्त होंगे कि जब सेहत को होने वाले नुकसान की बात आती है तो फिर शराब पीने का कोई भी सुरक्षित पैमाना नहीं है.
शोधकर्ताओं ने कहा कि इस स्टडी में एल्कोहल सेवन के सभी खतरनाक पहलुओं जैसे एल्कोहल सेवन और हिंसा, ऐक्सीडेंट, जहरीली शराब इत्यादि को पर्याप्त डेटा उपलब्ध ना होने की वजह से शामिल नहीं किया जा सका.
इसमें हैरानी की बात नहीं है कि एल्कोहल से संबंधित होने वाली मौतों के मामले में चीन, भारत और रूस जैसे देश सबसे आगे हैं.